CELEX: 32020D1345
Language: sl
Date: 2020-09-25 00:00:00
Title: Izvedbeni sklep Sveta (EU) 2020/1345 z dne 25. septembra 2020 o odobritvi začasne podpore Češki republiki na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19

29.9.2020   
               
               
                  SL
               
               
                  Uradni list Evropske unije
               
               
                  L 314/17
               
            
         IZVEDBENI SKLEP SVETA (EU) 2020/1345
         z dne 25. septembra 2020
         o odobritvi začasne podpore Češki republiki na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) 2020/672 z dne 19. maja 2020 o vzpostavitvi evropskega instrumenta za začasno podporo za ublažitev tveganj za brezposelnost v izrednih razmerah (SURE) po izbruhu COVID-19 (1) in zlasti člena 6(1) Uredbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Češka je 7. avgusta 2020 zaprosila za finančno pomoč Unije, da bi dopolnila svoja nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene.
                  
               
                     (2)
                  
                  
                     Izbruh COVID-19 in izredni ukrepi, ki jih je Češka uvedla za zajezitev izbruha ter njegovih socialno-ekonomskih učinkov in učinkov, povezanih z zdravjem, bodo po pričakovanjih zelo močno vplivali na javne finance. Glede na napoved Komisije iz pomladi 2020 naj bi primanjkljaj in dolg sektorja država Češke do konca leta 2020 znašala 6,7 % oziroma 38,7 % bruto domačega proizvoda (BDP). Glede na vmesno napoved Komisije iz poletja 2020 naj bi se BDP Češke v letu 2020 zmanjšal za 7,8 %.
                  
               
                     (3)
                  
                  
                     Izbruh COVID-19 je imobiliziral znaten del delovne sile v Češki. To je privedlo do nenadnega in močnega povečanja javnofinančnih odhodkov Češke v zvezi s shemo skrajšanega delovnega časa, poznano kot program „Antivirus“ (s podprogramoma možnost A in možnost B), in podobnimi ukrepi, usmerjenimi v neplačne stroške dela (možnost C programa „Antivirus“) ali podporo za samozaposlene, kot je navedeno v uvodnih izjavah od 4 do 8.
                  
               
                     (4)
                  
                  
                     Natančneje, z „Resolucijo vlade št. 353 z dne 31. marca 2020“, kakor je bila spremenjena, katere pravna podlaga je člen 120 „Zakona št. 435/2004 zb. o zaposlovanju“, kakor je bil spremenjen, ki sta navedena v prošnji Češke z dne 7. avgusta 2020, sta bili uvedeni možnosti A in B programa „Antivirus“. Ti ukrepi so namenjeni delni nadomestitvi stroškov plač zasebnih delodajalcev, ki so prisiljeni začasno prenehati ali znatno zmanjšati svojo gospodarsko dejavnost neposredno zaradi ukrepov, ki so jih sprejeli organi (možnost A), ali posredno zaradi negativnih gospodarskih posledic pandemije (možnost B), na primer za zaposlene, ki ne morejo delati zaradi omejitve potovanj. V okviru možnosti A država prispeva 80 % izplačane nadomestne plače, vendar ne več kot 39 000 CZK na zaposlenega na mesec. V okviru možnosti B prispevek države znaša 60 % izplačane nadomestne plače, vendar ne več kot 29 000 CZK na zaposlenega na mesec. Med udeležbo v shemi delodajalec ne sme odpustiti zaposlenih, ki imajo koristi od sheme. Ukrepi trajajo od 12. marca do 31. oktobra 2020 (2).
                  
               
                     (5)
                  
                  
                     Poleg tega so organi na podlagi „Zakona št. 300/2020 zb.“ in „Zakona št. 187/2006 zb.“ (3), ki sta navedena v prošnji Češke z dne 7. avgusta 2020, uvedli možnost C programa „Antivirus“. Ta zniža neplačne stroške dela (npr. prispevke za socialno varnost, ki jih plačuje delodajalec) malih podjetij (z do 50 zaposlenimi), ki ohranjajo zaposlitev in plače na ravni vsaj 90 % tiste s konca marca 2020 oziroma iz marca 2020. Pomoč se zahteva samo za 90 % skupnih odhodkov ukrepa za zagotovitev, da pomoč ustreza odhodkom za ohranjanje delovnih mest. Osnova za izračun je omejena na 150 % povprečne bruto plače v Češki. Podpora se lahko zagotovi za del ali za celotno obdobje od junija do avgusta 2020.
                  
               
                     (6)
                  
                  
                     Program „Pětadvacítka“, kot je bil uveden z „Zakonom št. 159/2020 zb.“ (4), ki je naveden v prošnji Češke z dne 7. avgusta 2020, zgotavlja samozaposlenim, ki so bili prisiljeni začasno prenehati ali znatno zmanjšati svojo gospodarsko dejavnost preko običajne poslovne nestanovitnosti zaradi tveganj za javno zdravje zaradi COVID-19 ali kriznih ukrepov, ki so jih sprejeli javni organi, kompenzacijski dodatek v višini 500 CZK na koledarski dan obdobja za dodatek na osebo. Program je razdeljen na dve obdobji za dodatek: od 12. marca do 30. aprila 2020 in od 1. maja do 8. junija 2020. Kompenzacijski dodatek pomeni izpad prihodkov za vlado, ki se za namen izvajanja Uredbe (EU) 2020/672 lahko šteje za enakovrednega javnofinančnim odhodkom.
                  
               
                     (7)
                  
                  
                     Organi so na podlagi „Zakona št. 136/2020 zb. (za socialno varnost)“ in „Zakona št. 134/2020 zb. (za zdravstveno varstvo)“, ki sta navedena v prošnji Češke z dne 7. avgusta 2020, uvedli delno oprostitev prispevkov za socialno varnost in zdravstveno varstvo, ki jih morajo plačevati samozaposleni, ki nadaljujejo z dejavnostjo med zagotavljanjem podpore. Država prevzame plačilo ustreznega prispevka za vsak mesec od marca do avgusta 2020. Oproščeni znesek je omejen na raven, določeno z zakonom.
                  
               
                     (8)
                  
                  
                     In končno, na podlagi „resolucij vlade št. 262 z dne 19. marca 2020, št. 311 z dne 26. marca, št. 354 z dne 31. marca, št. 514 z dne 4. maja in št. 552 z dne 18. maja“, člena 14 „Zakona št. 218/2000 zb. o proračunskih pravilih“, kakor je bil spremenjen (za samozaposlene v primarni kmetijski in gozdarski proizvodnji), in točke (h) člena 3 „Zakona št. 47/2002 zb. o podpori MSP“, kakor je bil spremenjen, (za vse druge samozaposlene osebe)“, kot so navedeni v prošnji Češke z dne 7. avgusta 2020, so organi uvedli „dodatek za skrb“ za samozaposlene. Ta ukrep nadomešča izpad dohodka za samozaposlene, ki morajo skrbeti za otroke ali osebe, ki potrebujejo nego, zaradi zaprtja ustanov za varstvo otrošk in socialno varstvo. Dnevni znesek podpore je 424 CZK za mesec marec 2020 in 500 CZK za mesece od aprila do junija 2020.Ta podpora se lahko zagotovi za del ali za celotno obdobje od 12. marca do 30. junija 2020.
                  
               
                     (9)
                  
                  
                     Češka izpolnjuje pogoje, da lahko zaprosi za finančno pomoč iz člena 3 Uredbe (EU) 2020/672. Češka je Komisiji predložila ustrezne dokaze, da so se dejanski in načrtovani javnofinančni odhodki od 1. februarja 2020 povečali za 2 940 446 745 EUR zaradi nacionalnih ukrepov, sprejetih za obravnavanje socialno-ekonomskih učinkov izbruha COVID-19. To pomeni nenadno in močno povečanje, ker novi ukrepi zajemajo velik delež podjetij in delovne sile v Češki. Češka namerava 940 446 745 EUR povečanih odhodkov financirati iz skladov Unije in z lastnim financiranjem.
                  
               
                     (10)
                  
                  
                     Komisija se je v skladu s členom 6 Uredbe (EU) 2020/672 posvetovala s Češko ter preverila nenadno in močno povečanje dejanskih in načrtovanih javnofinančnih odhodkov, neposredno povezano s shemami skrajšanega delovnega časa in podobnimi ukrepi iz prošnje z dne 7. avgusta 2020.
                  
               
                     (11)
                  
                  
                     Zato bi bilo treba zagotoviti finančno pomoč za podporo Češki pri obravnavanju socialno-ekonomskih učinkov resnih gospodarskih motenj, ki jih je povzročil izbruh COVID-19. Komisija bi morala sprejeti odločitve glede zapadlosti, obsega in sprostitve obrokov in tranš v tesnem sodelovanju z nacionalnimi organi.
                  
               
                     (12)
                  
                  
                     Ta sklep ne bi smel posegati v izid kakršnih koli postopkov v zvezi z izkrivljanjem delovanja notranjega trga, ki se lahko izvedejo, in sicer zlasti na podlagi členov 107 in 108 Pogodbe. Ne razveljavlja zahteve, da države članice Komisijo na podlagi člena 108 Pogodbe obvestijo o primerih morebitne državne pomoči.
                  
               
                     (13)
                  
                  
                     Češka bi morala Komisijo redno obveščati o izvrševanju načrtovanih javnofinančnih odhodkov, da bi Komisija lahko ocenila, v kolikšnem obsegu je Češka izvršila navedene odhodke.
                  
               
                     (14)
                  
                  
                     Odločitev o zagotovitvi finančne pomoči je bila sprejeta ob upoštevanju obstoječih in pričakovanih potreb Češke, pa tudi prošenj za finančno pomoč na podlagi Uredbe (EU) 2020/672, ki so jih že predložile ali jih nameravajo predložiti druge države članice, pri čemer se upoštevajo načela enake obravnave, solidarnosti, sorazmernosti in preglednosti –
                  
               SPREJEL NASLEDNJI SKLEP:
         
            Člen 1
            Češka izpolnjuje pogoje iz člena 3 Uredbe (EU) 2020/672.
         
         
            Člen 2
            
               1.   Unija da Češki na voljo posojilo v znesku največ 2 000 000 000 EUR. Povprečna zapadlost posojila ne presega 15 let.
            
            
               2.   Obdobje razpoložljivosti finančne pomoči, odobrene s tem sklepom, je 18 mesecev od prvega dne po začetku učinkovanja tega sklepa.
            
            
               3.   Komisija da Češki na voljo finančno pomoč Unije v največ osmih obrokih. Obrok se lahko izplača v eni ali več tranšah. Zapadlost tranš prvega obroka je lahko daljša od največje povprečne zapadlosti iz odstavka 1. V takih primerih se zapadlost nadaljnjih tranš določi tako, da se največja povprečna zapadlost iz odstavka 1 upošteva, ko so izplačani vsi obroki.
            
            
               4.   Prvi obrok se sprosti ob začetku veljavnosti sporazuma o posojilu iz člena 8(2) Uredbe (EU) 2020/672.
            
            
               5.   Češka plača stroške financiranja Unije iz člena 4 Uredbe (EU) 2020/672 za vsak obrok ter vse pristojbine, stroške in odhodke Unije, ki izhajajo iz financiranja, povezanega s posojilom, odobrenim na podlagiodstavka 1 tega člena.
            
            
               6.   Komisija odloča o obsegu in sprostitvi obrokov ter obsegu tranš.
            
         
         
            Člen 3
            Češka lahko financira naslednje ukrepe:
            
                        (a)
                     
                     
                        program „Antivirus“, kot je določen v „Resoluciji vlade št. 353 z dne 31. marca 2020“, kakor je bila spremenjena in katere pravna podlaga je člen 120 „Zakona št. 435/2004 zb. o zaposlovanju“, kakor je bil spremenjen;
                     
                  
                        (b)
                     
                     
                        možnost C programa „Antivirus“, kot je določena v „Zakonu št. 300/2020 zb.“;
                     
                  
                        (c)
                     
                     
                        program „Pětadvacítka“, kot je določen v „Zakonu št. 159/2020 zb.“;
                     
                  
                        (d)
                     
                     
                        delno oprostitev prispevkov za socialno varnost in zdravstveno varstvo, ki jih morajo plačevati samozaposleni, kot je določena v „Zakonu št. 136/2020 zb.“ (za socialno varnost) in „Zakonu št. 134/2020 zb.“ (za zdravstveno varstvo);
                     
                  
                        (e)
                     
                     
                        „dodatek za skrb“ za samozaposlene, kot je določen v „resolucijah vlade št. 262 z dne 19. marca 2020, št. 311 z dne 26. marca, št. 354 z dne 31. marca, št. 514 z dne 4. maja in št. 552 z dne 18. maja“, členu 14 „Zakona št. 218/2000 zb. o proračunskih pravilih“, kakor je bil spremenjen (za samozaposlene v primarni kmetijski in gozdarski proizvodnji), in točki (h) člena 3 „Zakona št. 47/2002 zb. o podpori MSP“, kakor je bil spremenjen (za vse druge samozaposlene osebe).
                     
                  
         
            Člen 4
            Češka do 30. marca 2021 in nato vsakih šest mesecev obvešča Komisijo o izvrševanju načrtovanih javnofinančnih odhodkov, dokler ti načrtovani javnofinančni odhodki niso v celoti izvršeni.
         
         
            Člen 5
            Ta sklep je naslovljen na Češko republiko.
            Ta sklep začne učinkovati z dnem uradne obvestitve naslovnika.
         
         
            Člen 6
            Ta sklep se objavi v Uradnem listu Evropske unije.
         
         
            V Bruslju, 25. septembra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  UL L 159, 20.5.2020, str. 1.
         
            (2)  Vendar pa so bili v prošnji z dne 7. avgusta 2020 iz uvodne izjave 1 vključeni le javnofinančni odhodki, ki se nanašajo na obdobje, ki se konča dne 31. avgusta 2020.
         
            (3)  Zakon št. 300/2020 zb. o opustitvi prispevkov za socialno varnost in prispevkov za državno politiko zaposlovanja, ki jih nekateri delodajalci kot davkoplačevalci plačujejo v zvezi z izrednimi ukrepi med epidemijo v letu 2020, in spremembi Zakona št. 187/2006 zb. o zdravstvenem zavarovanju, kakor je bil spremenjen.
         
            (4)  Zakon št. 159/2020 zb. o kompenzacijskem dodatku v zvezi s kriznimi ukrepi, povezanimi s koronavirusom SARS CoV-2, kakor je bil spremenjen.